
DARBUOTOJŲ, DIRBANČIŲ PAGAL DARBO SUTARTIS, PRIĖMIMO Į PAREIGAS ATRANKOS BŪDU TVARKOS APRAŠAS

I SKYRIUS
BENDROSIOS NUOSTATOS

1. Darbuotojų, dirbančių pagal darbo sutartis, priėmimo į pareigas atrankos būdu tvarkos aprašas (toliau – Aprašas) reglamentuoja priėmimo į Šakių rajono savivaldybės administracijos darbuotojų, dirbančių pagal darbo sutartis (toliau – darbuotojas), pareigas (toliau – pareigos) atrankos organizavimo tvarką.
2. Šis Aprašas netaikomas:
2.1. kai į laisvas pareigas darbuotojo ar valstybės tarnautojo prašymu ir Šakių rajono savivaldybės administracijos direktoriaus sprendimu perkeliamas darbuotojas ar valstybės tarnautojas, dirbantis Šakių rajono savivaldybės administracijoje;
2.2. darbuotojams, priimamiems į pareigas ne ilgesniam negu 3 mėnesių laikotarpiui.
3. Priėmimo į pareigas atrankos būdu procedūra apima:
3.1. atrankos paskelbimą, gavus administracijos direktoriaus pavedimą vykdyti atranką;
3.2. dokumentų, kurie turi būti pateikti norint dalyvauti atrankoje, priėmimą;
3.3. atrankos komisijos sudarymą;
3.4. atranką;
3.5. sprendimo dėl priėmimo į pareigas priėmimą.

II SKYRIUS
ATRANKOS PASKELBIMAS

4. Administracijos direktorius priima sprendimą dėl atrankos skelbimo arba neskelbimo ir perduoda vykdyti Bendrajam skyriui.
5. Bendrasis skyrius, gavęs informaciją, organizuoja atrankos paskelbimą Šakių rajono savivaldybės interneto svetainėje, nurodydamas kvalifikacinius reikalavimus pretendentams ir informaciją apie būtinus pateikti dokumentus. Dokumentai priimami 7 darbo dienas nuo atrankos paskelbimo Šakių rajono savivaldybės interneto svetainėje. Pasibaigus dokumentų priėmimo laikui, ne vėliau kaip per 30 kalendorinių dienų turi būti organizuojama atranka.
6. Atrankos skelbime nurodoma:
6.1. įstaigos pavadinimas;
6.2. pareigų pavadinimas ir pagrindinės funkcijos;
6.3. kvalifikaciniai reikalavimai;
6.4. kur, kaip ir kokius dokumentus reikia pateikti;
6.5. iki kada priimami dokumentai;
6.6. kur galima gauti išsamesnę informaciją apie atranką.


III SKYRIUS
DOKUMENTŲ PRIĖMIMAS

7. Pretendentas, siekiantis dalyvauti atrankoje, skelbime nurodytu elektroniniu paštu arba tiesiogiai Bendrajam skyriui privalo pateikti šiuos dokumentus:
7.1. prašymą leisti dalyvauti atrankoje, adresuotą Šakių rajono savivaldybės administracijos direktoriui (toliau  prašymas);
7.2. asmens tapatybę patvirtinantį dokumentą, išsilavinimą patvirtinančius dokumentus ir šių dokumentų kopijas arba tik šių dokumentų notaro patvirtintas kopijas;
7.3. gyvenimo aprašymą;
7.4. motyvacinį laišką;
7.5. kitus skelbime apie atranką nurodytus dokumentus, būtinus patvirtinti pretendento atitiktį pareigybės aprašyme nustatytiems reikalavimams.
8. Pretendento siunčiamas gyvenimo aprašymas gali būti pasirašytas elektroniniu parašu arba turi būti suformuotas elektroninėmis priemonėmis, kurios leidžia užtikrinti teksto vientisumą ir nepakeičiamumą (pavyzdžiui, PDF formatu). 
9. Pretendentams per 3 darbo dienas nuo paskutinės dokumentų priėmimo dienos jo gyvenimo aprašyme nurodytu elektroninio pašto adresu pranešama apie jo atitiktį kvalifikaciniams reikalavimams.
10. Pretendentams, atitikusiems kvalifikacinius reikalavimus, ne vėliau kaip prieš 3 darbo dienas iki atrankos pranešama apie atrankos datą, laiką, vietą bei kokie dokumentai atvykstant turi būti pateikti.

IV SKYRIUS
ATRANKOS KOMISIJOS SUDARYMAS

11. Atrankai vykdyti administracijos direktoriaus įsakymu sudaroma komisija ne mažiau kaip iš 3 narių. Į komisijos sudėtį privalomai turi būti įtraukti: valstybės tarnautojas, atliekantis personalo administravimo funkcijas, tiesioginis būsimo darbuotojo vadovas, arba kiti juos pavaduojantys asmenys. Administracijos direktoriaus įsakymas dėl komisijos sudarymo rengiamas ne vėliau kaip 1 darbo dieną iki atrankos.
12. Administracijos direktoriaus įsakyme dėl komisijos sudarymo nurodomas komisijos pirmininkas, kiti komisijos nariai ir sekretorius, kuris gali būti komisijos nariu. Komisijos narys gali būti pakeistas ir pretendentų atrankos dieną.
13. Komisijos nariai prieš atranką turi teisę susipažinti su pretendentų pateiktais dokumentais. 

V SKYRIUS
ATRANKA

14. Pretendentai, atvykę į atranką, privalo pateikti galiojantį asmens dokumentą, kuriame yra asmens kodas ir nuotrauka. Pretendentams, nepateikusiems asmens dokumento, neleidžiama dalyvauti atrankoje apie tai pažymint protokole.
15. Pretendentų atrankos būdas – pokalbis. Jo metu vertinama pretendento profesinė patirtis ir pareiginiuose nuostatuose nurodytos dalykinės savybės, kompetencija, asmeninės savybės, motyvacija eiti siekiamas pareigas. Gali būti pateikiamos praktinės užduotys pretendentų įgūdžiams ir gebėjimams patikrinti.
16. Atrankos eigai fiksuoti daromas skaitmeninis garso įrašas. Jis perkeliamas į kompiuterinę laikmeną, pridedamas prie protokolo ir saugomas teisės aktų nustatyta tvarka.
17. Pretendentai į pokalbį kviečiami abėcėlės tvarka.
18. Kiekvienas komisijos narys pretendentų tinkamumą eiti pareigas, dėl kurių vyksta atranka, vertina individualiai nuo 1 iki 10 balų. Įvertinę kiekvieno pretendento žinias, komisijos nariai savo vertinimus įrašo į individualaus vertinimo lentelę (1 priedas). 
19. Kiekvienam pretendentui skirti balai susumuojami ir dalijami iš dalyvaujančių komisijos narių skaičiaus. 
20. Atranką laimi daugiausia, bet ne mažiau kaip 6 balus surinkęs pretendentas. Pretendentams surinkus vienodą balų skaičių, atrankos laimėtoją pasirenka tiesioginis vadovas (arba jį pavaduojantis asmuo).
21. Atrankos rezultatai įforminami protokolu (2 priedas).
22. Atrankos protokolą pasirašo komisijos nariai ir sekretorius. Su protokolu susipažįsta ir pasirašo visi atrankoje dalyvavę pretendentai.
23. Atranką laimėjęs pretendentas priimamas į pareigas per 20 darbo dienų nuo atrankos pabaigos. Atranką laimėjusio pretendento ir darbuotoją į pareigas priimančio asmens susitarimu šis terminas gali būti sutrumpinamas arba pratęsiamas.

VI SKYRIUS
BAIGIAMOSIOS NUOSTATOS

24. Pretendento, laimėjusio atranką, priėmimas įforminamas administracijos direktoriaus įsakymu.
25. Atranka laikoma neįvykusia, jeigu:
25.1. nė vienas pretendentas nepateikė dokumentų;
25.2. nė vienas pretendentas neatitiko kvalifikacinių reikalavimų;
25.3. nė vienas pretendentas nesurinko 6 ir daugiau balų.
26. Jeigu atranką laimėjęs pretendentas atsisako eiti pareigas, gali būti į pareigas priimtas antrą vietą užėmęs pretendentas, o jam atsisakius, – atitinkamai kitas iš eilės pretendentas, surinkęs ne mažiau kaip 6 balus.
27. Atrankos organizavimo laikotarpiui ir kol į pareigas bus paskirtas atranką laimėjęs darbuotojas, administracijos direktoriaus sprendimu gali būti priimamas darbuotojas pagal trumpalaikę darbo sutartį.
_______________________

